INSET บวกแรง 8% ย้ำเป้ารายได้ปีนี้โต 20% โชว์แบ็กล็อกแน่น 2.3 พันลบ.
INSET บวกแรง 8% ย้ำเป้ารายได้ปีนี้โต 20% โชว์แบ็กล็อกแน่น 2.3 พันลบ. รับรู้ปีนี้ไม่ต่ำ 1 พันลบ. พร้อมลุยประมูลเพิ่มไม่ต่ำ 2 พันลบ.
INSET บวกแรง 8% ย้ำเป้ารายได้ปีนี้โต 20% โชว์แบ็กล็อกแน่น 2.3 พันลบ. รับรู้ปีนี้ไม่ต่ำ 1 พันลบ. พร้อมลุยประมูลเพิ่มไม่ต่ำ 2 พันลบ.
24 พ.ค. 2565

ผู้สื่อข่าวรายงานว่าวันนี้ (24พ.ค.2565) ราคาหุ้นบริษัท อินฟราเซท จำกัด (มหาชน) หรือ INSET ณ เวลา 11.21 น. อยู่ที่ระดับ 4.70 บาท เพิ่มขึ้น 0.36 บาท หรือ 8.29% โดยทำจุดสูงสุดที่ 4.72 บาท และทำจุดต่ำสุดที่ 4.36 บาท ด้วยมูลค่าการซื้อขาย 52.51 ล้านบาท

โดยก่อนหน้า(11พ.ค.65)นายศักดิ์บวร พุกกะณะสุต กรรมการผู้จัดการ  INSET เปิดเผยว่า ผลประกอบการไตรมาส 1/2565 (ม.ค.-มี.ค. 65) บริษัทมีกำไรสุทธิ 23.7 ล้านบาท เพิ่มขึ้น 3.7% จากช่วงเดียวกันของปีก่อนที่มีกำไรสุทธิ 22.8 ล้านบาท มีรายได้ 252.3 ล้านบาท เพิ่มขึ้น 7.3% จากช่วงเดียวกันของปีก่อน ที่มีรายได้รวม 235.1 ล้านบาท
ทั้งนี้ปัจจัยสนับสนุนที่ทำให้รายได้และกำไรเติบโตอย่างต่อเนื่อง มาจากการส่งมอบงานโครงข่ายโทรคมนาคมรองรับ (5G), งานด้านโครงสร้างพื้นฐาน ๆ ที่เกี่ยวข้องกับ Data Center, งานท่อร้อยสาย  และรายได้ประจำ (Recurring Income) จากธุรกิจซ่อมบำรุง Data Center, โครงข่ายสายเคเบิลใยแก้วนำแสง
ขณะที่มั่นใจว่าผลการดำเนินงานปี 2565 จะเป็นไปตามแผนงานที่วางไว้ โดยบริษัทตั้งเป้ารายได้โต 15-20% จากปี 2564 ที่มีรายได้ 1,316.44 ล้านบาท ซึ่งมีปัจจัยหนุนจากงานด้าน Data Center และระบบ Cloud Service ทำให้ผู้ให้บริการที่เร่งขยายและพัฒนา เพื่อรองรับกับการใช้งานที่เพิ่มขึ้นในปัจจุบันเป็นเท่าตัว ซึ่งจะทำให้ INSET มีโอกาสได้รับงานอย่างต่อเนื่อง รวมถึงมีงานที่เตรียมเข้าแข่งขันประมูลไม่ต่ำกว่า 2,000 ล้านบาท
นายศักดิ์บวร  กล่าวต่อว่า ปัจจุบันบริษัทมีงานที่รอรับรู้รายได้ (แบ็กล็อก) ประมาณ 2,330 ล้านบาท ซึ่งจะทยอยรับรู้รายได้ถึงปี 2568 โดยในปีนี้จะรับรู้รายได้ไม่ต่ำกว่า 1,000 ล้านบาท อีกทั้งยังมีรายได้ประจำ (Recurring Income) ที่จะรับรู้รายได้ต่อเนื่องประมาณ 200 ล้านบาทต่อปี จากธุรกิจซ่อมบำรุงและบริการ ผลักดันให้ผลการดำเนินงานในปีนี้สร้างสถิติสูงสุดใหม่ต่อเนื่อง